- Vi lader os ikke kue af den slags banditter, siger medejer af Diskotek Castenskiold Kim Elgaard til Ekstra Bladet, efter at 15 maskerede mænd i nat angreb de tre dørmænd på diskoteket.

De var bevæbnede med stik- og slagvåben og gik direkte efter dørmændene.

En 46-årig dørmand blev banket ned med en brosten, og blev efterfølgende syet med flere sting, men er udskrevet fra hospitalet igen.

Men Kim Elgaard, der selv er tidligere dørmand, frygter ikke nattens uromagere.

- De er jo nogle kujoner. De kommer 15 stykker og vi er tre dørmænd, men det ender med, at de må stikke af og vi tilbageholder en af dem, så det er jo ikke nogle store helte, vi har med at gøre, siger Kim Elgaard.

Den voldsomme episode på diskoteket har dog endnu ikke ført til nogle anholdelser.

- Vi har ikke anholdt nogen i forbindelse med episoden, men vi har fået nogle henvendelser, som vi skal se nærmere på, oplyser vagtchefen ved Østjyllands Politi til Ekstra Bladet.

For mange gangsterfilm

Politiet har en teori om, at overfaldet kan skyldes hævn, fordi de unge mænd kan være blevet nægtet adgang til natklubben.

- Det kan da godt være. Det kan også være, at det er nogle unge knægte, der har set for mange gangsterfilm og gerne vil være en eller anden bande. Jeg ved det ikke, men én ting, der er helt sikkert, det er at de vil gerne fremstå i medierne som nogle fandens karle, og det synes jeg ikke, vi skal bidrage til, siger den tidligere dørmand.

- Vi vil gøre det samme igen. Vores gæster skal kunne feste i trygge rammer. Vi vil ikke tolerere småkriminelle bøller, der kommer og skaber ravage.

- Vi er ikke superhelte eller noget, men vi er ikke en skid bange for de mennesker - overhovedet, og vi kigger ikke den anden vej, hvis uskyldige mennesker bliver overfaldet. Vi tolererer det simpelthen ikke.